Diari Oficial de la Generalitat Valenciana


Sumari del DOGV 4646, del 09-12-2003 (2003/13665)

DECRET 238/2003, de 5 de desembre, del Consell de la Generalitat, pel qual es modifica l'estructura de l'administració de la Generalitat per a l'organització i desenvolupament de la Copa Amèrica 2007; i es crea i regula la Comissió Interdepartamental per a la Copa Amèrica 2007.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2003/12/05/238/dof/vci/html**

### Dades del document

Número de DOGV
:   4646

Data del DOGV
:   09-12-2003

Secció del DOGV
:   I. DISPOSICIONS GENERALS

Número del document
:   2003/13225


Data del document
:   05-12-2003

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * Copa de L'Amèrica València 2007
    * reglament intern
    * embarcació d'esbarjo
    * legislació
    * espectacle esportiu
    * competència administrativa

DECRET 238/2003, de 5 de desembre, del Consell de la Generalitat, pel qual es modifica l'estructura de l'administració de la Generalitat per a l'organització i desenvolupament de la Copa Amèrica 2007; i es crea i regula la Comissió Interdepartamental per a la Copa Amèrica 2007. [2003/X13043]
  
Després de la designació de València com a seu de la Copa Amèrica 2007 es fa necessari adoptar les mesures orgàniques i polítiques que n'asseguren la perfecta organització i desenvolupament.
  
Durant la fase de candidatura es va acordar la constitució del Consorci València 2007, en el qual participen l'administració general de l'Estat, la Generalitat i l'Ajuntament de València i que té com a objectiu l'organització coordinada de tan singular esdeveniment esportiu.
  
La importància d'un esdeveniment d'estes característiques fa que la seua dimensió transcendisca a la mera competició esportiva i es convertisca en un projecte emblemàtic no sols de projecció externa, sinó de modernització de les principals infraestructures estratègiques per a la Comunitat Valenciana, i es convertix en un repte a què s'ha de donar resposta en l'horitzó dels pròxims anys.
  
Per a això, s'ha disposat una estructura organitzativa compromesa en tots els aspectes relatius a l'organització d'este esdeveniment i s'han determinat les competències que la Generalitat ha d'assumir, prestant especial atenció al caràcter horitzontal i transversal d'esta estructura.
  
El Decret 81/2003, de 27 de juny, del Consell de la Generalitat, establix l'estructura orgànica de les conselleries de l'administració de la Generalitat; així mateix els decrets 73/2003, de 21 de juny, 112/2003, d'11 de juliol, i 115/2003, d'11 de juliol, del Consell de la Generalitat, definixen les estructures orgàniques i funcionals de la Presidència de la Generalitat, de la Conselleria d'Economia, Hisenda i Ocupació i de la Conselleria de Cultura, Educació i Esport.
  
Per tot això, de conformitat amb el que establix els articles 31, 35.f), 69 i 70 de la Llei 5/1983, de 30 de desembre, de Govern Valencià, a proposta conjunta del conseller de Presidència, en l'exercici de la facultat delegada en l'article 1.1 del Decret 11/2003, de 14 de juliol, del president de la Generalitat (DOGV 4.546, de 17 de juliol), i del conseller d'Economia, Hisenda i Ocupació, i després de la deliberació del Consell de la Generalitat, en la reunió del dia 5 de desembre de 2003,
  
DECRETE
  
Títol I
  
Modificació de l'organització administrativa
  
Article 1. Modificació del Decret 81/2003, de 27 de juny, del Consell de la Generalitat, pel qual s'establix l'estructura orgànica de les conselleries de l'administració de la Generalitat
  
Es modifica el Decret 81/2003, de 27 de juny, del Consell de la Generalitat, en els termes que a continuació s'especifiquen:
  
Primer. Es dóna nova redacció a l'article 9, el text del qual serà el següent:
  
«Article 9. Dels òrgans superiors i del nivell directiu
  
Sota l'autoritat del conseller, la Conselleria d'Economia, Hisenda i Ocupació està integrada pels següents òrgans superiors i centres directius:
  
- Secretaria Autonòmica d'Economia i Pressuposts.
  
- Secretaria Autonòmica d'Ocupació.
  
- Secretaria Autonòmica d'Esdeveniments i Projectes.
  
- Sotssecretaria.
  
- Direcció General de Pressuposts i Despeses.
  
- Direcció General de Tributs.
  
- Direcció General d'Economia.
  
- Direcció General de Coordinació de Projectes.
  
- Direcció General de Treball i Seguretat Laboral.
  
- Intervenció General».
  
Segon. Es dóna nova redacció a l'article 11, en el text del qual se suprimix la referència a la Direcció General de Coordinació de Projectes.
  
Tercer. S'introduïx l'article 13 bis, la redacció del qual serà la següent:
  
«Article 13 bis. De la Secretaria Autonòmica d'Esdeveniments i Projectes
  
La Secretaria Autonòmica d'Esdeveniments i Projectes exercirà les funcions que li atribuïx l'article 74 de la Llei de Govern Valencià en matèria de coordinació i seguiment dels grans plans i esdeveniments estratègics i dels grans projectes tecnològics, culturals, esportius i socials impulsats pel Consell de la Generalitat, bé directament, a través d'empreses públiques o mitjançant altres maneres de gestió, en vista a la posada en marxa, funcionament, organització i participació dels plans i projectes estratègics de la Generalitat. Així mateix, té atribuïda la coordinació amb altres nivells institucionals de l'administració de la Generalitat i amb altres administracions públiques o entitats privades en esta matèria».
  
Quart. S'introduïx l'article 13 ter, la redacció del qual serà la següent:
  
«Article 13 ter. Del nivell directiu de la Secretaria Autonòmica d'Esdeveniments i Projectes
  
De la Secretaria Autonòmica d'Esdeveniments i Projectes dependrà la Direcció General de Coordinació de Projectes, que exercirà les funcions en matèria de seguiment dels grans projectes, tecnologicoculturals impulsats pel Consell de la Generalitat, bé a través d'empreses públiques o mitjançant altres maneres de gestió, en vista a la posada en marxa i funcionament dels projectes emblemàtics de la Generalitat».
  
Article 2. Modificació del Reglament Orgànic i Funcional de la Presidència de la Generalitat
  
Es modifica el Decret 73/2003, de 21 de juny, del Consell de la Generalitat, pel qual es va modificar el Reglament Orgànic i Funcional de la Presidència de la Generalitat, en els termes que a continuació s'especifiquen:
  
Primer. Es dóna nova redacció a l'article 3, el text del qual serà el següent:
  
«Del director del Gabinet del President, que tindrà el rang de secretari autonòmic, dependran el sotsdirector del Gabinet d'Anàlisi, el sotsdirector del Gabinet d'Organització i el Comissionat Especial per a la Copa Amèrica 2007, que tindran el rang de director general».
  
Segon. S'introduïx l'article 6, el text del qual serà el següent:
  
«El Comissionat Especial per a la Copa d'Amèrica exercirà la funció d'impulsar, coordinar i unificar els criteris d'actuació dels distints departaments de l'administració de la Generalitat en totes les actuacions que es referisquen a la celebració de la Copa Amèrica 2007 i impulsarà relacions de cooperació amb les institucions públiques o privades que participen o s'incorporen a este esdeveniment».
  
Article 3. Modificació del Reglament Orgànic i Funcional de la Conselleria d'Economia, Hisenda i Ocupació
  
Es modifica el Decret 112/2003, d'11 de juliol, del Consell de la Generalitat, pel qual es va aprovar el Reglament Orgànic i Funcional de la Conselleria d'Economia, Hisenda i Ocupació, en els termes que a continuació s'especifiquen.
  
Primer. Es modifica l'article 2, la redacció del qual serà la següent:
  
«Sota l'autoritat del conseller, la Conselleria d'Economia, Hisenda i Ocupació està integrada pels òrgans superiors i nivell directiu següents:
  
Òrgans superiors:
  
- Secretaria Autonòmica d'Economia i Pressuposts.
  
- Secretaria Autonòmica d'Ocupació.
  
- Secretaria Autonòmica d'Esdeveniments i Projectes.
  
Nivell directiu:
  
- Sotssecretaria.
  
- Direcció General de Pressuposts i Despeses.
  
- Direcció General de Tributs.
  
- Direcció General d'Economia.
  
- Intervenció General
  
- Direcció General de Treball i Seguretat Laboral
  
- Direcció General de Coordinació de Projectes».
  
Segon. Se suprimix el subapartat d) de l'apartat 1 de l'article 4.
  
Tercer. S'introduïx l'article 6 bis, la redacció del qual serà la següent:
  
«La Secretaria Autonòmica d'Esdeveniments i Projectes exercirà les funcions que li atribuïx l'article 74 de la Llei de Govern Valencià en matèria de coordinació i seguiment dels grans plans i esdeveniments estratègics i dels grans projectes tecnològics, culturals, esportius i socials impulsats pel Consell de la Generalitat, bé directament, a través d'empreses públiques o mitjançant altres maneres de gestió, en vista a la posada en marxa, funcionament, organització i participació dels plans i projectes estratègics de la Generalitat. Així mateix, té atribuïda la coordinació amb altres nivells institucionals de l'administració de la Generalitat i amb altres administracions públiques o entitats privades en esta matèria».
  
Quart. S'introduïx l'article 6 ter, la redacció del qual serà la següent:
  
«El nivell directiu de la Secretaria Autonòmica d'Esdeveniments i Projectes està constituït per la Direcció General de Coordinació de Projectes, que exercirà les funcions en matèria de seguiment dels grans projectes tecnologicoculturals impulsats pel Consell de la Generalitat, bé a través d'empreses públiques o mitjançant altres maneres de gestió, en vista a la posada en marxa i funcionament dels projectes emblemàtics de la Generalitat».
  
Cinqué. Es modifiquen els apartats 1 i 2 de l'article 10, la redacció dels quals serà la següent:
  
«1. Són òrgans superiors de la Conselleria d'Economia, Hisenda i Ocupació, el conseller i, sota la seua dependència, la Secretaria Autonòmica d'Economia i Pressuposts, la Secretaria Autonòmica d'Ocupació i la Secretaria Autonòmica d'Esdeveniments i Projectes.
  
2. El nivell directiu de la Conselleria d'Economia, Hisenda i Ocupació queda integrat per les unitats que s'assenyalen en les lletres que figuren a continuació, adscrites als òrgans superiors de la següent manera:
  
- Sota la directa dependència del conseller:
  
a) La Sotssecretaria.
  
- Adscrites a la Secretaria Autonòmica d'Economia i Pressuposts i sota la seua dependència:
  
b) La Direcció General de Pressuposts i Despeses.
  
c) La Direcció General de Tributs.
  
d) La Direcció General d'Economia.
  
e) La Intervenció General.
  
- Adscrita a la Secretaria Autonòmica d'Ocupació i sota la seua dependència:
  
f) La Direcció General de Treball i Seguretat Laboral.
  
- Adscrita a la Secretaria Autonòmica d'Esdeveniments i Projectes i sota la seua dependència:
  
g) La Direcció General de Coordinació de Projectes».
  
Cinqué. Se suprimix l'article 20
  
Sisé. S'introduïx una nova secció, la «tercera», en el capítol II «De les secretaries autonòmiques», que quedarà redactat de la següent forma:
  
«Secció tercera
  
De la Secretaria Autonòmica d'Esdeveniments i Projectes
  
Article 25 bis. Sota l'autoritat del conseller, el titular de la Secretaria Autonòmica d'Esdeveniments i Projectes dirigix i coordina els centres directius adscrits sota la seua dependència així com les unitats administratives integrades en estos i respon davant del conseller de la gestió d'aquelles matèries que té atribuïdes, i portarà a terme les funcions executives següents:
  
a) Exercir les facultats inherents al sector o activitat de la competència que té encomanada en matèria de coordinació i seguiment dels plans i esdeveniments estratègics i dels grans projectes tecnològics, culturals, esportius i socials impulsats pel Consell de la Generalitat, bé directament, a través d'empreses públiques o mitjançant altres maneres de gestió, en vista a la posada en marxa, funcionament, organització i participació en els plans i esdeveniments estratègics de la Generalitat i en matèria de coordinació amb altres nivells institucionals de l'administració de la Generalitat i amb altres administracions públiques o entitats privades en esta matèria.
  
b) Impulsar i coordinar la consecució dels programes i l'execució dels projectes que exercisquen els centres directius davall la seua dependència, controlant i supervisant el compliment dels objectius que fixe el conseller.
  
c) Resoldre els recursos que s'interposen contra les resolucions dels centres directius sota la seua dependència i els actes de la qual no exhaurisquen la via administrativa.
  
d) Qualssevol altres que li atribuïsca la vigent legislació, o se li assigne reglamentàriament.
  
Article 25 ter. Sota la direcció i coordinació del titular de la Secretaria Autonòmica d'Esdeveniments i Projectes i adscrita a esta, a la Direcció General de Coordinació de Projectes li correspon l'exercici de les funcions de seguiment dels grans projectes tecnologicoculturals impulsats pel Consell de la Generalitat, bé a través d'empreses públiques o mitjançant altres maneres de gestió, en vista a la posada en marxa i funcionament dels projectes emblemàtics de la Generalitat Valenciana».
  
Article 4. Modificació del Reglament Orgànic i Funcional de la Conselleria de Cultura, Educació i Esport.
  
Es modifica l'article 24 del Decret 115/2003, d'11 de juliol, del Consell de la Generalitat, pel qual es va aprovar el Reglament Orgànic i Funcional de la Conselleria de Cultura, Educació i Esport, en els termes que a continuació s'especifiquen.
  
«Article 24. Unitats dependents de la Sotssecretaria
  
1. Adscrita a la Sotssecretaria i de conformitat amb el que disposa l'article 79 de la Llei 5/1983, de 30 de desembre, de la Generalitat, de Govern Valencià, la Secretaria General Administrativa és la unitat que, amb la màxima jerarquia del nivell administratiu, presta suport al titular de la Sotssecretaria i, sota la seua autoritat, exercix la direcció, coordinació i supervisió dels servicis generals de la conselleria.
  
2. Es crea l'Àrea de Programació Cultural i Esportiva Copa Amèrica 2007, com a unitat administrativa adscrita a la Sotssecretaria de la Conselleria de Cultura, Educació i Esport, que exercirà les funcions de direcció i coordinació de les actuacions en matèria esportiva concernents a la celebració de la Copa Amèrica 2007».
  
Títol II
  
Atribucions específiques de funcions
  
Article 5. De les atribucions dels sotssecretaris
  
S'atribuïx als sotssecretaris de cada una de les conselleries la coordinació, en l'àmbit de les competències pròpies d'estes, de les actuacions relacionades amb l'organització i desenvolupament de la Copa Amèrica 2007, així com totes les competències que els siguen atribuïdes pel respectiu conseller en relació amb este esdeveniment.
  
Article 6. De les atribucions específiques del secretari autonòmic de Comunicació
  
Correspondrà al secretari autonòmic de Comunicació la superior coordinació de les actuacions necessàries per al desenvolupament i organització de la Copa Amèrica 2007 en matèria de comunicació i publicitat institucional de la Generalitat i d'aquelles entitats i empreses mercantils dependents d'ella.
  
Títol III
  
De la Comissió Interdepartamental
  
per a la Copa Amèrica 2007
  
Article 7. Creació
  
A fi de coordinar i impulsar les accions que realitzen les distintes conselleries concernents a l'organització i desenvolupament de la Copa Amèrica 2007, i assessorar en estes matèries al Consell de la Generalitat, es crea la Comissió Interdepartamental per a la Copa Amèrica 2007, com a òrgan col·legiat adscrit a la Conselleria d'Economia Hisenda i Ocupació.
  
Article 8. Composició
  
La Comissió Interdepartamental per a la Copa Amèrica 2007 estarà composta pels següents membres:
  
a) President, que ho serà el secretari autonòmic d'Esdeveniments i Projectes, de la Conselleria d'Economia, Hisenda i Ocupació.
  
b) Vocals: els sotssecretaris de les conselleries.
  
c) Secretari: el Comissionat Especial per a la Copa Amèrica 2007.
  
Article 9. Funcions
  
Correspon a la Comissió Interdepartamental per a la Copa Amèrica 2007 establir els criteris generals de coordinació, seguiment i avaluació de les actuacions que s'impulsen amb ocasió de l'organització i desenvolupament de la Copa Amèrica 2007, en l'exercici de les competències pròpies de la Generalitat, i en particular:
  
1. Proposar al secretari autonòmic d'Esdeveniments i Projectes, de la Conselleria d'Economia, Hisenda i Ocupació, l'execució d'actuacions especifiques des dels distints departaments de la Generalitat.
  
2. Informar el pla específic i el programa d'actuacions a realitzar per a la celebració de la Copa Amèrica 2007, amb caràcter previ a la remissió d'este al Consell de la Generalitat per a l'aprovació.
  
3. Supervisar el desenvolupament del pla a què es fa referència, garantint-ne el correcte compliment així com la seua posterior avaluació.
  
4. Conéixer els plans i programes que des d'altres administracions públiques i entitats privades pogueren realitzar-se, així com establir les formes de coordinació adequades que permeten una major eficiència de les accions.
  
5. Les altres funcions que li siguen atribuïdes reglamentàriament, així com totes aquelles que es deduïsquen de la seua naturalesa d'òrgan assessor.
  
Article 10. Règim de funcionament
  
1. La Comissió Interdepartamental per a la Copa Amèrica 2007 es regirà, pel que fa a la seua organització i funcionament, per les normes contingudes en el present decret i pel que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. En tot cas, la comissió es reunirà, amb caràcter ordinari, almenys una vegada al trimestre, sense perjuí de la possibilitat de celebrar reunions extraordinàries convocades pel seu president, a iniciativa pròpia o a petició d'un terç dels seus membres.
  
Article 11. Convocatòria i assistència
  
1. La convocatòria i l'orde del dia de cada reunió, juntament amb la documentació necessària, seran remesos a tots els seus membres amb una antelació mínima de 72 hores, excepte en els casos d'urgència justificada.
  
2. Els membres de la comissió no podran delegar l'assistència a les sessions.
  
3. Per a un millor coneixement dels temes que cal tractar, a les reunions de la Comissió Interdepartamental podran assistir aquelles altres persones que el president de la comissió decidisca, i disposaran de veu però no de vot.
  
Article 12. Grups de treball
  
Per a millor compliment de les seues funcions, la Comissió Interdepartamental podrà constituir grups de treball, que es regularan pel reglament específic que s'hi aprove.
  
Article 13. Pertinença a la comissió
  
Els membres de la comissió mantindran la seua condició mentre perdure el nomenament d'alt càrrec de la Generalitat pel qual van ser designats integrants de la comissió esmentada, sense perjuí del que establix la disposició final primera d'esta norma.
  
Article 14. Secretaria Administrativa
  
La Secretaria Administrativa de la Comissió Interdepartamental per a la Copa Amèrica 2007 correspondrà a l'Àrea del Gabinet de Coordinació Interdepartamental, de la Direcció General de Relacions amb les Corts i Secretariat del Govern, de la Conselleria de Presidència, d'acord amb el que establix l'article 15 del Decret 111/2003, d'11 de juliol, del Consell de la Generalitat, pel qual es va aprovar el Reglament Orgànic i Funcional de la Conselleria de Presidència de la Generalitat.
  
DISPOSICIONS FINALS
  
Primera. Vigència de les disposicions referides al Comissionat Especial i a la Comissió Interdepartamental
  
Les disposicions contingudes en este decret referides al Comissionat Especial per a la Copa Amèrica 2007 i a la Comissió Interdepartamental es mantindran vigents fins a transcorreguts sis mesos des de la finalització de la Copa Amèrica 2007.
  
Segona. Desenvolupament i aplicació
  
S'autoritza als consellers d'Economia, Hisenda i Ocupació i de Justícia i Administracions Públiques perquè adopten els actes i disposicions necessaris per al compliment del que disposa el present decret.
  
Tercera. Entrada en vigor
  
El present decret entrarà en vigor el dia de la publicació en el Diari Oficial de la Generalitat Valenciana.
  
València, 5 de desembre de 2003
  
El president de la Generalitat,
  
FRANCISCO CAMPS ORTIZ
  
El conseller de Presidència,
  
ALEJANDRO FONT DE MORA TURÓN
  
El conseller d'Economia, Hisenda i Ocupació,


Còpia Permalink ELI